Predkladacia správa
	Dohoda  medzi   vládou  Slovenskej   republiky   a vládou Maďarskej republiky o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici bola podpísaná v Bratislave 18. júna 2007 (č. 45/2008 Z. z.). Prezident Slovenskej republiky dohodu ratifikoval 5. decembra 2007. Dohoda nadobudla platnosť 2. marca 2008.  Účelom dohody bolo vytvoriť právny rámec pre prevádzkovanie, údržbu a rekonštrukciu cestných hraničných mostov a úsekov hraničných ciest na slovensko-maďarskej štátnej hranici.
Košický samosprávny kraj požiadal MDVRR SR o zmenu charakteru cestného priechodu na  hraničnom moste nad riekou Roňava medzi Slovenským Novým Mestom a Sátoraljaújhely a umožniť na ňom osobnú dopravu a nákladnú dopravu vozidlami do 3,5 t. Tento priechod je definovaný v dohode v čl.5 ods. d), ako most pre pešiu dopravu. Podľa 
čl. 16 ods.3 dohody je možné ju kedykoľvek  písomne meniť a dopĺňať na základe vzájomnej dohody zmluvných strán.  Na rokovaní expertov oboch strán v októbri 2009, maďarská strana vyjadrila súhlas s navrhovanou zmenou charakteru cestného priechodu. MDVRR SR vypracovalo návrh Dodatku č. 1 k Dohode  medzi   vládou  Slovenskej   republiky   a vládou Maďarskej republiky o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici (ďalej len „dodatok č. 1“) a zaslalo ho na posúdenie maďarskej strane.
Vzhľadom na to, že dohoda bola vypracovaná a podpísaná ešte pred vstupom Slovenskej republiky do schengenského priestoru, dohoda v článku 13  a v prílohe k dohode určovala spôsob prekračovania štátnej hranice pracovníkmi vykonávajúcimi práce 
na  hraničnom priechode. Po vstupe SR do schengenského priestoru  článok 13 v dohode stratil opodstatnenosť, preto bol v rámci medzirezortného pripomienkového konania 
k dodatku č. 1 navrhnutý na vypustenie. Na rokovaní expertov v Budapešti dňa 
22. marca 2011 maďarská strana oznámila, že v rámci medzirezortného pripomienkového konania Ministerstvo vnútra Maďarskej republiky navrhlo aj ďalšie zmeny článkov, v ktorých sa spomínajú kontrolné hraničné orgány (čl. 8,  9 a 10). MDVRR SR korešpondenčne prekonzultovalo návrhy maďarskej strany s kompetentnými ministerstvami. Pripomienky 
MF SR, MS SR, MV SR a MZV SR boli oznámené maďarskej strane a sú v predloženom materiáli zohľadnené. V tejto súvislosti bol upravený aj bod 4 doložky prednosti medzinárodnej zmluvy pred zákonmi. MF SR vznieslo zásadnú pripomienku a žiadalo vzhľadom na to, že po tom, ako bol materiál posúdený v rámci MPK nadobudla platnosť jednotná metodika pre posudzovanie vplyvov, aby v súlade s tým bola upravená doložka 
pre posudzovanie vybraných vplyvov. Uzavretie dodatku nemá zvýšené nároky na štátny rozpočet.
             Dodatok č. 1 je podľa čl. 7 ods. 4 Ústavy SR prezidentskou zmluvou a pred jeho ratifikáciou  sa vyžaduje súhlas Národnej rady Slovenskej republiky. Ustanovenia dohody sú v súlade s vnútroštátnymi právnymi predpismi Slovenskej republiky, ako aj s platnými právnymi predpismi Európskej únie. Dodatok č. 1 je podľa čl. 7 ods. 5 Ústavy SR medzinárodnou zmluvou, ktorá má prednosť pred zákonmi Slovenskej republiky. 
Na vykonanie dodatku č. 1 nie je potrebný zákon.
             Vykonávanie dohody  bude financované z prostriedkov štátneho rozpočtu pridelených MDVRR SR a nekladie zvýšené nároky na štátny rozpočet. Vykonávanie dohody nemá finančný, ekonomický, environmentálny vplyv a ani vplyv na zamestnanosť a podnikateľské prostredie.